I- Harare City Inqoba i-Bulawayo City Emdlalweni wePSL
Iqembu le Bulawayo City yilo eliqale ukuhlohla sekusiyaphela ihlandla lakuqala lomdlalo lazonqotshwa ngomklomelo wesibili wombekwa ohlolwe umdlalo ususiya komlindi uyacina
BULAWAYO — Iqembu le Harare City linqobe ele Bulawayo City nge 2ka 1 emdlalweni wesigaba seCastle Lager Premier Soccer League odlalwe ngolweSihlanu enkundleni ye Rufaro eHarare. Iqembu le Bulawayo City yilo eliqale ukuhlohla sekusiyaphela ihlandla lakuqala elomdlalo njalo olitshayele emambuleni yimvimbi yaleliqembu uMorris Kadzola. Iqembu le Harare City lihlohle sekusele imizuzu elitshumi ukuba umdlalo uphele zaba ngutshiki lobhanqa 1 ka 1 njalo lihlohlelwe ngu Ronald Chitiyo kwathi elesibili kube ngumbekwa ohlohlwe ngu William Manondo umdlalo ususiyafika komlindi uyacina. Unompembe uThabani Bamala uphe iqembu le Harare City umbekwa ngemva kokuba imvimbi ye Bulawayo City u Brain Chikwenya evimbe ibhola ngehlombe eme egedini lakhe engemva kukanozinti uNdodana Sibanda unompembe wathi usebenzise ingalo. UChikwenya uhle watshengiswa ikhasi lombala obomvu umdlalo waphela iqembu le Bulawayo City selidlala lisilela ngomdlali oyedwa. Impumela yomdlalo wanamhla ikhuphule inani lemiklomelo eleqembu le Harare City laya kumatshumi amabili lathoba munwe munye njalo liqanse layahlala kundawo yesikhombisa engalaneni yemiklomelo okuyilapho obekuhlezi khona iqembu le Bulawayo City phambilini komdlalo wanamhla. NgoMgqibelo imidlalo iqhubekela phambili njalo amaqembu azadlala ngokulandelayo; iqembu le Caps United lizadibana lele Mutare City Rovers enkundleni ye National Sports, iqembu le Chapungu lizemukela iqembu le Border Strikers enkundleni ye Ascot, iqembu elihlezi phezu kwengalane ele FC Platinum lizadibana lentshantshu zanyakenye iqembu le Chicken Inn enkundleni ye Mandava kuthi iqembu le Tsholotsho lizemukela ele ZPC Kariba enkundleni ye Luveve. Iqembu le Tsholotsho lihlezi kundawo yesibili nxa usuka ngaphansi kwengalane lilemiklomelo elitshumi lantathu okulinani eliphethwe liqembu elihlezi emsileni wengalane ele Border Strikers kodwa umqeqetshi weziqholo zeZhwane uLizwe Sweswe uthi ulethemba lokuba iqembu lakhe lizasinda ekugungulweni kusigaba saphezulu ekupheleni kwesizini. “ NgeSonto iqembu le Highlanders lizangqikilana lele How Mine enkundleni ye Barbourfields, iqembu le Hwange lizadlala lele Triangle enkundleni ye Colliery kuthi iqembu le Ngezi Platinum lizemukela iqembu le Dynamos enkundleni ye Baobab.